
הכנסת העשרים
מושב שני
<פרוטוקול מס' 152>
מישיבת ועדת הכספים
יום ראשון, כ"ו בחשון התשע"ו (08 בנובמבר 2015), שעה 13:00
<סדר היום:>
<פרק ח' (תכנית תקציב תלת-שנתית) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
נכחו:

<חברי הוועדה:> 
משה גפני – היו"ר
נאוה בוקר

איתן ברושי 

באסל גטאס

זהבה גלאון

יצחק וקנין 

מכלוף מיקי זוהר 

עבד אל חכים חאג' יחיא

אורן אסף חזן 

אחמד טיבי

אלי כהן

מיקי לוי

אורלי לוי אבקסיס

אראל מרגלית 

רחל עזריה 

נורית קורן 

מיקי רוזנטל

חברי הכנסת:

יואב בן צור

צחי הנגבי

שלי יחימוביץ'

אוסאמה סעדי

<מוזמנים:> 
	שי באב"ד
	–
	מנכ"ל משרד האוצר

	ערן יעקב
	–
	משנה למנהל רשות המסים, משרד האוצר

	ליאת גרבר
	–
	עו"ד, ממונה חקיקה, רשות המסים, משרד האוצר

	ישי פרלמן
	–
	עו"ד, עוזר ראשי, המחלקה המשפטית, רשות המסים, משרד האוצר

	רוני מר
	–
	עו"ד, הלשכה המשפטית, רשות המסים, משרד האוצר

	יעל מבורך
	–
	סגנית הממונה על התקציבים, משרד האוצר

	אודי אדירי
	–
	סגן הממונה על התקציבים, משרד האוצר

	אסי מסינג
	–
	עו"ד, המשנה ליועץ המשפטי, משרד האוצר

	ליאור צור
	–
	עו"ד, הלשכה המשפטית, משרד האוצר

	טלי ארפי
	–
	עו"ד, הלשכה המשפטית, משרד האוצר

	דורון סמיש
	–
	רכז ממשל ומינהל, אגף התקציבים, משרד האוצר

	רן רידניק
	–
	רכז בריאות, אגף התקציבים, משרד האוצר

	יעל אגמון
	–
	רפרנטית ביטוח לאומי, אגף התקציבים, משרד האוצר

	איתי טמקין
	–
	אגף התקציבים, משרד האוצר

	ירון גינדי
	–
	יועץ מס, נשיא לשכת יועצי המס

	חופית ולר
	–
	לשכת יועצי המס

	ג'ק בלנגה
	–
	רו"ח ועו"ד, סגן נשיא לשכת רואי חשבון

	עדי גרינבאום
	–
	עו"ד, היועצת המשפטית, לשכת רואי חשבון

	צביקה זאבי
	–
	רו"ח, לשכת רואי חשבון

	יוסי אלישע
	–
	עו"ד ורו"ח, לשכת עורכי הדין


	אורין לביא
	–
	עו"ד, לשכת עורכי הדין

	מיטל שחר
	–
	עו"ד, לשכת עורכי הדין

	אריאל קצובר
	–
	עו"ד, לשכת רואי חשבון

	טל עצמון
	–
	עו"ד, לשכת עורכי הדין

	איתן צחור
	–
	עו"ד, לה"ב, לשכת ארגוני העצמאים והעסקים בישראל

	הרצל בר-ניב
	–
	סמנכ"ל מיסים, כי"ל

	רני לובנשטיין
	–
	מנהל רגולציה וקשרי ממשל, כי"ל

	נילי אבן חן
	–
	התנועה לאיכות השלטון

	שאול בשור
	–
	המשמר החברתי

	טל אלוביץ'
	–
	לוביסט (פוליסי), מייצג את איגוד חברות הביטוח, קופת חולים מכבי, נשיאות הארגונים העסקיים, לשכת רואי חשבון

	עידית סידיס שבתאי
	–
	לוביסטית (פוליסי), מייצגת את איגוד חברות הביטוח, קופת חולים מכבי, נשיאות הארגונים העסקיים, לשכת רואי חשבון

	חניתה חפץ
	–
	לוביסטית (פוליסי), מייצגת את איגוד חברות הביטוח, קופת חולים מכבי, נשיאות הארגונים העסקיים, לשכת רואי חשבון

	יעל גויסקי
	–
	עו"ד, לוביסטית, מייצגת את לה"ב ולשכת עורכי הדין

	יובל יפת
	–
	לוביסט, מייצג את אדם טבע ודין


<ייעוץ משפטי: >
שגית אפיק

שלומית ארליך

שמרית גיטלין שקד

אייל לב ארי

נעה בן שבת

<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים

<פרק ח' (תכנית תקציב תלת-שנתית) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
<היו"ר משה גפני:>
אני מחדש את הישיבה. אנחנו דנים בפרק ח': תכנית תקציב תלת שנתית, מה שמכונה הנומרטור. אחרי כן אני עושה במשך כמה דקות את התקנות הפוטו וולטאיות ומיד לאחר מכן ששינסקי. בנושא הזה קיימנו דיון ושמענו את כל הנוגעים בדבר. אני לא הסכמתי שהתכנית הזאת תפגע בחקיקה הפרטית ועל כן החקיקה הפרטית יוצאת מהחוק ובחוק יש רק מה שקשור לממשלה.

אני טענתי, אני לא יודע אם אני יכול לדבר בשם אחרים, שלחקיקה הפרטית יש בלאו הכי מגבלות שלא ניתן להעביר הצעת חוק תקציבית מעל שישה מיליון שקלים אלא אם כן יש רוב של חמישים חברי כנסת. אני לא הסכמתי. מכיוון שעל החקיקה הפרטית יש מגבלות וממילא בשנים האחרונות כמעט ולא ניתן להעביר הצעת חוק פרטית שהיא תקציבית – אנחנו מדברים כאן על חוק תקציבי – אי אפשר להעביר אותה בלי הסכמת הממשלה ואני לא מוכן שתהיה מגבלה נוספת. על כן מה שיש לנו בהצעת החוק שמונחת לפניכם, זאת הצעת חוק שאין בה התייחסות לחקיקה הפרטית אלא אך ורק לממשלה.

אני שומע שיש הסתייגויות.

<שגית אפיק:>
כן.

<זהבה גלאון (מרצ):>
יש לנו לנומרטור.

<היו"ר משה גפני:>
תגידי אותן.

<שגית אפיק:>
אולי נעבור קודם, לפני ההסתייגויות, על הנוסח המתוקן?

<היו"ר משה גפני:>
בסדר אבל אני חושב שעל הכול פחות או יותר דיברנו.

<שגית אפיק:>
יש כמה דברים. 

<היו"ר משה גפני:>
אם אפשר לעשות את זה מהר כי הדיון כבר התקיים. 

<שגית אפיק:>
אנחנו בעמוד 2.

<באסל גטאס (הרשימה המשותפת):>
סעיפים 7 ו-8 לא ברורים.

<שגית אפיק:>
אני אעבור אחד-אחד. אנחנו בעמוד 2, סעיף קטן (ב). סעיף קטן (ב) נקט במינוח הפעלת דרך מימון, מינוח שמופיע היום גם בחוק יסודות התקציב. לבקשתו של חבר הכנסת טרכטנברג, אגף התקציבים קיבל שדרך מימון הוא לא המינוח הנכון והשינוי שהם מציעים זה "פעולה מאזנת לכיסוי ההפרש האמור".

המינוח "פעולה מאזנת" מחליף את המילים "הפעלת דרך מימון" לאורך כל החקיקה.

נעבור לעמוד 3, סעיף קטן (ד).

<מיקי רוזנטל (המחנה הציוני):>
כאשר דנו בחוק אמרנו שיהיה תקציב נפרד לדבר הזה.

<שגית אפיק:>
לא דובר על תקציב נפרד. 

<היו"ר משה גפני:>
אני מתנגד לזה ואני אומר לך למה.

<שגית אפיק:>
דובר על מכסה של הצעות חוק.

<היו"ר משה גפני:>
לא, לא, זאת מגבלה. דווקא אגף התקציבים רצה את זה. אני בשבועיים האחרונים, מה שאגף התקציבים רוצה, אני רוצה ההפך. לא צריך לכתוב את זה בפרוטוקול כי כולם יודעים את זה. 

<באסל גטאס (הרשימה המשותפת):>
מבחינת עברית. סעיף 7 ו-8 לא ברורים. 

<שגית אפיק:>
אם עלתה תחזית ההוצאות על סכום ההוצאה הממשלתית המותרת לאותה שנה, ההפרש שביניהם.

<באסל גטאס (הרשימה המשותפת):>
מה זה אומר?

<איתי טמקין:>
אני אסביר. 

<היו"ר משה גפני:>
תדע שלא מתחילים דיון. שאל חבר הכנסת באסל גטאס לגבי העניין הזה. תענה לו ממש בקצרה כי הדיון כבר התקיים.

<איתי טמקין:>
אני אענה בקצרה. תכנית התקציב הרב שנתית כוללת שני רכיבים. היא כוללת כמה הממשלה צפויה להוציא וכמה לממשלה מותר להוציא. ההפרש שביניהם מבטא את ההפרש בין מה שמותר לבין מה שהממשלה כרגע התחייבה לו כבר. ההפרש הוא ההבדל. כלומר, הבעיה הפיסקלית שיש לממשלה בשנים האחרונות.

<באסל גטאס (הרשימה המשותפת):>
אבל מה עושים עם זה? מה אומר הסעיף?

<איתי טמקין:>
זה אומר שבכל חצי שנה בעצם הממשלה צריכה להגיש דוח שיכלול את שני הרכיבים האלה, יכלול את ההפרש שבין הוצאות הממשלה להוצאות שמותר לה להוציא ובין הגירעון שהממשלה צפויה להיות בו לבין הגירעון שמותר לה להיות בו.

<שגית אפיק:>
עכשיו נעבור לשני התיקונים המשמעותיים ביותר שהוועדה ביקשה להכניס. עמוד 3 למעלה, סעיף קטן (ד). במקור מה שהופיע היה שהממשלה לא תגיש לכנסת הצעת חוק שבביצועה כרוכה הפחתה של הכנסות המדינה וכן לא תתמוך בהצעת חוק פרטית שבביצועה כרוכה הפחתת הכנסות כאמור.

השינוי שמופיע לפניכם הוא: "הממשלה לא תגיש לכנסת ולא תתמוך בקריאה ראשונה, שנייה ושלישית בהצעת חוק שבביצועה כרוכה הפחתה של הכנסות המדינה באחת או יותר מהשנים הנכללות בתכנית התקציב התלת שנתית, שתגרום לחריגה ממגבלת הגירעון המותר באותה שנה או להגדלת החריגה כאמור אלא אם כן תינקט פעולה מאזנת כך שלא תיגרם חריגה או הגדלה כאמור, לפי העניין".

המלים שמתייחסות להצעת חוק פרטית ירדו אבל צריך להבין את המשמעות של מה שיש לכם כאן. הממשלה לא תוכל להגיש למעשה לכנסת הצעת חוק ממשלתית באף קריאה אלא אם כן תינקט פעולה מאזנת. זה לגבי הצעות חוק ממשלתיות. לגבי הצעות חוק טרומיות פרטיות, השלב הטרומי לא נכלל כאן. זאת אומרת שחבר הכנסת יהיה רשאי להגיש הצעת חוק טרומית אבל הממשלה לא תתמוך בה בקריאה הראשונה, השנייה והשלישית.[
<היו"ר משה גפני:>
ועדת שרים יכולה לאשר את זה בטרומית מבלי לחפש פעולה מאזנת. ההבדל הוא שהיום אם ועדת שרים מחליטה שהיא לא תומכת בהצעת חוק פרטית, אז לא עוזר גם בטרומית. כאן, אם לא היה לפחות את הטרומית, אי אפשר היה אפילו לאשר את ההתחלה. כך זה מאשר את ההתחלה. זה צריך להחליט בהצבעה, אם את נותנת את זה לממשלה, כן או לא.

<אורלי לוי אבקסיס (ישראל ביתנו):>
אם מחר-מחרתיים הצלחנו לשכנע את הממשלה לגבי פטור ממע"מ על תרופות. הם לא יכולים להגיש את החוק הזה.

<היו"ר משה גפני:>
הם לא, אבל את כן.

<אורלי לוי אבקסיס (ישראל ביתנו):>
לא, אבל הם לא יקבלו את החוק בטרומית.

<היו"ר משה גפני:>
שלא יעברו בטרומית אלא יעשו פעולה מאזנת.

<שגית אפיק:>
אלא אם כן תמצאי פעולה מאזנת.

<היו"ר משה גפני:>
לא היא. הממשלה.

<שגית אפיק:>
הממשלה תמצא. מישהו ימצא.

<אורלי לוי אבקסיס (ישראל ביתנו):>
באותה מידה גם על החד הוריות?

<שגית אפיק:>
כן.

<היו"ר משה גפני:>
לגבי החד הוריות יש עוד סיפור שהוא לא קשור לנומרטור אלא הוא קשור למיקי לוי. אורלי, זה מסכום שקל אבל גם יכולים להיות מיליארד שקלים. צריך לראות את הפעולה המאזנת. זאת אומרת, אני לא מאמין שאני מסביר את זה אבל.

<אורלי לוי אבקסיס (ישראל ביתנו):>
הורדת את ערך הקרקע למגורים כדי לפתור את בעיית הדיור.

<היו"ר משה גפני:>
הממשלה מקבלת החלטה, היא צריכה לראות את תמונת המצב ומה יש מבחינת ההכנסות ומה יש מבחינת ההוצאות.

<אורלי לוי אבקסיס (ישראל ביתנו):>
זאת אומרת שאם היא מורידה את מס הרכישה על הקרקע, היא צריכה להעלות מסים.

<מיקי רוזנטל (המחנה הציוני):>
כן, אבל זה חוק של בוא נשחק במספרים וזה כולה משחק. זה בלוף.

<היו"ר משה גפני:>
אורלי, אם אני הייתי אדם עצמאי וחופשי בדעותיי, הייתי מצביע נגד. שלא תהיה טעות. יש כאלה שהם מאוד בעד.

<אראל מרגלית (המחנה הציוני):>
אני רוצה להסביר. אנחנו צריכים לדעת באיזו שיטה אנחנו עובדים. למשל, עכשיו במערכת הביטחון מדברים על תר"ש. כשאתה מדבר על תר"ש, שזה תקציב חמש שנתי, זה בסדר. כאן אנחנו לא עובדים בצורה כזאת. רוב התחזיות שלכם להכנסות ממסים ממילא די רחוקות מהמצב. כרגע התחזית של השלושה אחוזי צמיחה, זה היה לפני שסין התמוטטה ולפני הפיגועים. אם אני מסתכל על ייסוף המס בחודש הזה, זאת בעיה. אנחנו לא עובדים כאן ככה אלא אנחנו עובדים בכוונות. לכן זה לא רלוונטי. הדבר הזה הוא לא מן העניין.

<היו"ר משה גפני:>
אראל, אנחנו לא בדיון. רבותיי, אנחנו לא בדיון. הדיון הסתיים. בדיון היה דבר אחד - אותו היא מקריאה – עליו עמדנו בתוקף. אם אני יכול לגייס רוב ולהעביר הצעת חוק תקציבית בכל הקריאות, אני רשאי והחוק לא מגביל אותי. אני לא צריך פעולה מאזנת. אין הגבלה לגבי כחבר כנסת שמגיש הצעות חוק פרטיות. זה יצא מהחוק על פי דרישת הוועדה.

<אורלי לוי אבקסיס (ישראל ביתנו):>
אבל זה כן מופיע בחוק.

<היו"ר משה גפני:>
לא מופיע.

<אורלי לוי אבקסיס (ישראל ביתנו):>
כי אתה יכול רק טרומית.

<היו"ר משה גפני:>
לא. הממשלה. 

<אורלי לוי אבקסיס (ישראל ביתנו):>
לא, גם אתה.

<שגית אפיק:>
ראשונה זה גם אתה. הממשלה לא תתמוך בקריאה ראשונה.

<היו"ר משה גפני:>
רגע. עם כל הכבוד, אני לא למדתי משפטים. אם את מגישה הצעת חוק פרטית, הממשלה רשאית לתמוך בזה בטרומי, רק בטרומי, מבלי שתהיה פעולה מאזנת. את יכולה כחברת כנסת, אם את מגייסת רוב נגד עמדת הממשלה, כמו היום.

<אורלי לוי אבקסיס (ישראל ביתנו):>
צריך תמיכת ממשלה וצריך שישים ומשהו חברי כנסת.

<היו"ר משה גפני:>
גם היום.

<אורלי לוי אבקסיס (ישראל ביתנו):>
תמיכת ממשלה פוטרת לך את גיוס שישים ומשהו חברי כנסת.

<היו"ר משה גפני:>
גם היום.

<זהבה גלאון (מרצ):>
היום אם יש לך תמיכת ממשלה, אתה לא צריך לגייס שישים חברי כנסת.

<היו"ר משה גפני:>
נכון. לא משתנה עבודת חבר הכנסת.

<אורלי לוי אבקסיס (ישראל ביתנו):>
מאוד משתנה.

<היו"ר משה גפני:>
לא משתנה. משתנה בממשלה למרות שלפי דעתי גם שם לא משתנה אבל לא משנה. משתנה בממשלה. זה החוק. אם את מגישה הצעת חוק תקציבית שהיא פחות משישה מיליון שקלים, את לא צריכה חמישים חברי כנסת, את לא מוגבלת בעקבות החוק הזה ואין עליך הגבלה נוספת שלא הייתה קודם.

<אורלי לוי אבקסיס (ישראל ביתנו):>
ואם ההצעה היא מעל שישה מיליון שקלים?

<היו"ר משה גפני:>
את צריכה חמישים חברי כנסת. גם היום זה כך.

<אורלי לוי אבקסיס (ישראל ביתנו):>
קיבלת את תמיכת הקואליציה - - -

<היו"ר משה גפני:>
אני לא יודע למה אני מסביר. את שכנעת אותי. אני צריך להצביע נגד. בסדר. הלאה. מה עוד?

<שגית אפיק:>
אותו הדבר מופיע בסעיף קטן (ו) לגבי הגדלה של הוצאה ממשלתית. גם כאן השינוי הוא: "הממשלה לא תגיש לכנסת ולא תתמוך בקריאה ראשונה, שנייה ושלישית בהצעת חוק וכולי". נמחקו המילים שמתייחסות ל"לא תתמוך בהצעת חוק פרטית", ושונה המינוח "דרך המימון" ל"נקיטת פעולה מאזנת".

עמוד 4, סעיף קטן (ח). במקום "בתוך שישה חודשים שר האוצר יגיש לאישור הממשלה תכנית תקציב תלת שנתית עד יום 1 ביוני של שנת התקציב", זה יחול גם על שנת 2017. עד 1 ביוני 2016 אתם תגישו לכנסת תכנית תלת שנתית. לגבי איזה שנים? 

<קריאה:>
2017, 2018 ו-2019.

<שגית אפיק:>
2017, 2018 ו-2019. בסדר.

עמוד 5, פסקה (3). "על אישור הממשלה לפי פסקה (1) תימסר הודעה לוועדת הכספים של הכנסת והיא תקיים דיון בעניין". זה לעניין הגשת תכנית תקציב תלת שנתית. אתה רוצה לכתוב והיא רשאית לקיים דיון בעניין או תקיים דיון בעניין?

<משה גפני (יהדות התורה):>
היא תקיים דיון בעניין.

<זהבה גלאון (מרצ):>
אורלי, אני רוצה להבהיר שהאופוזיציה נגד החוק הזה. זה לא במסגרת ההסכמות.

<משה גפני (יהדות התורה):>
בסדר גמור. אם הייתי יכול, הייתי מצביע אתכם.

<אורלי לוי אבקסיס (ישראל ביתנו):>
אפשר להגיש על סעיף (ד) נושא חדש?

<שגית אפיק:>
כן. נושא חדש?

<היו"ר משה גפני:>
לא.

<אורלי לוי אבקסיס (ישראל ביתנו):>
למה לא?

<קריאה:>
הייעוץ המשפטי אומר כן.

<שגית אפיק:>
זה שינוי.

<מיקי רוזנטל (המחנה הציוני):>
יש לנו הסתייגויות לחוק.

<זהבה גלאון (מרצ):>
גם לנו יש. המון הסתייגויות.

<היו"ר משה גפני:>
נדון בהסתייגויות אבל אי אפשר להצביע.

<באסל גטאס (הרשימה המשותפת):>
למה אין מטרה לחוק? למה אין סעיף מטרה?

<משה גפני (יהדות התורה):>
אורלי, נושא חדש?

<אורלי לוי אבקסיס (ישראל ביתנו):>
כן.

<משה גפני (יהדות התורה):>
ועדת כנסת. תוציאו מכתב.

<באסל גטאס (הרשימה המשותפת):>
למה אין סעיף מטרה לחוק?

<אסי מסינג:>
רק להדגיש שהמגבלות הללו הן רק במקרה שיש חריגה גם מתקרת הגירעון וגם מיעד ההוצאה ולא בכל מצב נתון.

<קריאה:>
זה לא תמיד.

<אסי מסינג:>
לא תמיד.

<היו"ר משה גפני:>
שחברי הוועדה ידעו. שלא ישמעו רק אותך אלא שישמעו גם אותי. תדעו, לפני שאתם מצביעים שמה שהוא אומר, זה נכון. אסי הוא איש רציני. הוא אומר שרק אם תהיה חריגה ורק אם יהיה גירעון, אז חלה המגבלה הזאת. אני שואל אתכם מי יחליט שיש חריגה או יש גירעון? אגף התקציבים. אני טועה?
<אסי מסינג:>
חריגה יש תמיד.

<באסל גטאס (הרשימה המשותפת):>
אבל אתה זוכר את הארבעים מיליארד שקלים.

<אסי מסינג:>
לממשלה יש תכנית והתכנית מאושרת על ידי הכנסת.

<באסל גטאס (הרשימה המשותפת):>
אתה זוכר את הארבעים מיליארד שקלים שפתאום הופיעו.

<היו"ר משה גפני:>
אם הממשלה תעשה משהו שלא מוצא חן בעיניכם, לכו לשר. 

<שי באב"ד:>
לא בדיוק.

<היו"ר משה גפני:>
מה לא בדיוק? לא הולכים לשר? מי יגיד שזה גירעון? מי יגיד שזאת חריגה?

<באסל גטאס (הרשימה המשותפת):>
בנק ישראל.

<היו"ר משה גפני:>
החוק הזה צריך להיקרא, אם אני הייתי מגיש הסתייגות, הצעת חוק תכנית תקציב תלת שנתית לחיזוק כוחו של אגף התקציבים.

<אורלי לוי אבקסיס (ישראל ביתנו):>
אני רוצה להגיש את ההסתייגות הזאת.

<היו"ר משה גפני:>
לא. אני מצטער.

<באסל גטאס (הרשימה המשותפת):>
צריך להיות לחוק סעיף מטרה.

<זהבה גלאון (מרצ):>
הוא אומר שאין סעיף מטרה לחוק.

<היו"ר משה גפני:>
אז אין.

<זהבה גלאון (מרצ):>
בסעיף המטרה, ההסתייגות של אורלי לוי.

<באסל גטאס (הרשימה המשותפת):>
של גפני.

<היו"ר משה גפני:>
אני מצביע בעד החוק.

<באסל גטאס (הרשימה המשותפת):>
אנחנו נאמץ את ההסתייגות של גפני.

<היו"ר משה גפני:>
אני מצביע בעד החוק, בעזרת השם. 

<מיקי רוזנטל (המחנה הציוני):>
אנחנו רוצים הסתייגויות.

<היו"ר משה גפני:>
אצלי סיכום זה סיכום. סיכמתי שאני תומך בזה אם מוציאים את חברי הכנסת. אני לא חוזר בי.

<זהבה גלאון (מרצ):>
אז יש לנו הסתייגויות.

<שגית אפיק:>
רגע, תיקון אחרון. בעמוד 7, סעיף קטן (ב), פסקה (א) לעניין התכנית המעודכנת לשנים 2017 עד 2019 שתוגש עד 31 במרץ 2016 – נמחק כיוון שקבענו שזה יהיה עד 1 ביוני 2016.
הסתייגויות.

<משה גפני (יהדות התורה):>
כל הכבוד ללשכה המשפטית שעשתה עבודה מצוינת. 

<זהבה גלאון (מרצ):>
יש לי כמה הסתייגויות אבל אני חושבת שאי אפשר להתחיל בלי סעיף המטרה. אנחנו נצרף את סעיף המטרה של אורלי לוי.

<אורלי לוי אבקסיס (ישראל ביתנו):>
המטרה למנוע מחברי כנסת לחוקק חוקים חברתיים.

<זהבה גלאון (מרצ):>
ולחיזוק אגף התקציבים.

<אורלי לוי אבקסיס (ישראל ביתנו):>
לחילופין סעיף המטרה, לתת אוטונומיה מוחלטת לאגף התקציבים.

<היו"ר משה גפני:>
זה לא יכול להיות הדבר הזה. היא רושמת את ההסתייגות אבל זה פשוט לא יכול היות.

<מיקי רוזנטל (המחנה הציוני):>
לא יעלה על הדעת.

<שגית אפיק:>
אוטונומיה מוחלטת לאגף תקציבים.

<היו"ר משה גפני:>
כן. על זה נצביע ב-14:30. אני אצביע נגד. לא יוצא לי מהפה שזה לא נכון, אבל אני אצביע נגד.

<זהבה גלאון (מרצ):>
בפרק ח', תכנית תקציב תלת שנתית, סעיף 43(2)(א), סעיף קטן (4) יימחק.

כל ההסתייגויות הן בשם הקבוצה.

<היו"ר משה גפני:>
כמה הסתייגויות יש לך?

<זהבה גלאון (מרצ):>
שמונה הסתייגויות.

<מיקי רוזנטל (המחנה הציוני):>
שבע.

<היו"ר משה גפני:>
אם אנחנו משאירים את זה, היא לא תקריא את זה. נקריא את זה בזמן ההצבעות. 

<זהבה גלאון (מרצ):>
מקובל עלי.

<משה גפני (יהדות התורה):>
ההצבעות על ההסתייגויות ועל החוק יהיו ב-14:30.

<בצלאל סמוטריץ (הבית היהודי):>
גם את הטבות המס אי אפשר להביא. איך אתה מביא את הטבות המס?

<זהבה גלאון (מרצ):>
אתה לא מביא.

<אורלי לוי אבקסיס (ישראל ביתנו):>
אתה לא יכול להביא.

<בצלאל סמוטריץ (הבית היהודי):>
אם אתה לא מוריד באבטחת הכנסה של אברכים בתמורה.

<היו"ר משה גפני:>
אתם פשוט טועים. זה לא הולך לשנות דרמטית את העבודה.

<אורלי לוי אבקסיס (ישראל ביתנו):>
זה מאוד דרמטי.

<היו"ר משה גפני:>
אני אגיד לכם למה. כי את הטבות המס אני יכול להביא כי אגף התקציבים תומך בזה וכשהוא תומך בזה, זה לא פוגע בגירעון. 

<מיקי רוזנטל (המחנה הציוני):>
אתה טועה. עם כל הניסיון שלך, אתה הפעם טועה. אנחנו תומכים בזה אבל צריך לקצץ בסעיף אחר. זה מה שהם יאמרו. 

<היו"ר משה גפני:>
הם אומרים גם היום.

<מיקי רוזנטל (המחנה הציוני):>
בסדר, אבל עכשיו יש חוק.

<בצלאל סמוטריץ (הבית היהודי):>
אתם פשוט טועים. זה לא דמוקרטי, זה לא חוקתי ולא כלום.

<אורלי לוי אבקסיס (ישראל ביתנו):>
אם רוצים להעביר עכשיו את החוק להטבות המס לפריפריה, צריך להעלות מיסים.

<היו"ר משה גפני:>
אפשר.

<מיקי לוי (יש עתיד):>
או להביא את התקציב מקור אחר.

<שגית אפיק:>
אם זה חורג מהתכנית התלת שנתית, צריך לנקוט פעולה מאזנת שבין היתר זאת העלאת מסים.

<היו"ר משה גפני:>
מה שהיא אמרה, נכון. אני אומר לכם שזה לא חורג מהתקציב התלת שנתי, מהתכנית, כי אגף התקציבים תומך בזה וכשהוא תומך, הוא יגיד שזה לא חורג.

<בצלאל סמוטריץ (הבית היהודי):>
נניח עכשיו יהיה עוד פעם צוק איתן.

<אורלי לוי אבקסיס (ישראל ביתנו):>
אגף התקציבים מתמנה בחוק הזה להיות ראש הממשלה.

<בצלאל סמוטריץ (הבית היהודי):>
הרב גפני, אני שואל איך זה יעבוד. מחר יש צוק איתן. 

<היו"ר משה גפני:>
אני לא מקיים את הדיון. 

<מיקי לוי (יש עתיד):>
אני רוצה לקבל חוות דעת מקצועית. אגף התקציבים, תדבר.

<בצלאל סמוטריץ (הבית היהודי):>
אני שואל אם מחר יש עוד אירוע כמו צוק איתן, הממשלה רוצה עוד פעם עוטף עזה, לא יודע מה, מאיפה זה יבוא? עוד פעם יביאו 64 מיליון שקלים לחלק את עוטף עזה.

<אורלי לוי אבקסיס (ישראל ביתנו):>
יצטרכו להעלות מיסים באותו סכום.

<בצלאל סמוטריץ (הבית היהודי):>
אני שואל איך טכנית זה יעבוד.

<היו"ר משה גפני:>
אני לא מייחס לזה חשיבות כמו שאגף התקציבים מייחס לזה אבל אני גם לא מייחס לזה את הפחד שקיים כאן. אנחנו לא כך. זה לא המצב.

<מיקי לוי (יש עתיד):>
תן להם בבקשה שלושה משפטים.

<היו"ר משה גפני:>
בסדר. בבקשה, שלושה משפטים. אגף התקציבים. יעל, תתייחסי. יש היררכיה באגף התקציבים. זה לא כמו אצלנו.

<שי באב"ד:>
ואם אני רוצה להתייחס?

<היו"ר משה גפני:>
אתה לא יכול כי אתה לא אגף התקציבים.

<יעל מבורך:>
הרציונל הוא מאוד מאוד פשוט. הוא בסך הכול אומר שאם אין מקור למימון, אם אנחנו יודעים עכשיו שאנחנו לא יודעים לעמוד בהתחייבויות שלנו, לא נעמיק אותן. זה הרציונל. אנחנו ראינו בשנים קודמות בהן הממשלה לקחה – הממשלה, לא הכנסת – התחייבויות מעבר ליכולת שלה, מעבר לכללים הפיסקליים שלה, מעבר למה שהיא בחקיקה אחרת אמרה שהיא תעשה, ואז היא הגיעה לכאן והיא הייתה צריכה לקצץ.

<אורלי לוי אבקסיס (ישראל ביתנו):>
חוק המע"מ לא היה עובר.

<יעל מבורך:>
אנחנו מנסים למנוע את הדברים האלה.

<היו"ר משה גפני:>
אורלי, אני אשאל את השאלה שלך באופן מסודר. 

<קריאה:>
ככה זה כשאתה תומך.

<היו"ר משה גפני:>
בטח. אם לא הייתי תומך, הייתי מדבר בעד. אני לא מאמין שאני מסביר את החוק הזה. אומרת חברת הכנסת אורלי לוי בואי נדבר בהווה. החוק הזה קיים, עבר כבר לפני שנתיים, האם שר האוצר יכול להוריד את המע"מ ככה כמו שהוא הוריד בפעם האחרונה? 

<אורלי לוי אבקסיס (ישראל ביתנו):>
בלי להעלות מסים.

<זהבה גלאון (מרצ):>
שר האוצר יכול הכול.

<מיקי רוזנטל (המחנה הציוני):>
זה מה שאמרתי. זה חוק המשחק במספרים. אתה משחק. הוא יכול היה ולשנות סעיף אחר ולהגיד הערכת חסר או הערכת יתר.

<זהבה גלאון (מרצ):>
בדיוק. נכון.

<שי באב"ד:>
התשובה לזה היא כזאת: קודם כל, בשנת התקציב עצמה, כל עוד אתה במסגרת התקציב ואתה לא חורג מהכללים, אין בעיה. כשאתה מסתכל קדימה ואתה צופה קדימה, השאלה היא מה יקרה. אם כתוצאה מהורדת המע"מ יהיה שינוי מכלל הגירעון שזה אחד הכללים הפיסקליים, כי הרי המע"מ לא שייך לכלל ההוצאה אלא שייך לכלל הגירעון, אז השר יצטרך לבוא לממשלה ולומר מהיכן המקור שזה נעשה. לא בטוח שהממשלה הייתה מקבלת את זה. יכול להיות שהממשלה הייתה מחליטה או שמקבלים את הצעת שר האוצר ואז הממשלה מחליטה, ולא שר האוצר, איזה מקור תקציבי מביאים, או במסים, או בדברים אחרים. לא יודע מה הממשלה הייתה מביאה. 
<היו"ר משה גפני:>
או מקצצים בפריפריה. מה הבעיה?

<אורלי לוי אבקסיס (ישראל ביתנו):>
גם כשיש עודפים, לא נותנים לפריפריה. 

<שי באב"ד:>
במקרה הספציפי הזה, הפעולה הזאת שנעשתה הייתה פעולה מאוזנת. היא לא פתחה את המסגרות כי היה עודף ממסים. דרך אגב, כל עוד הממשלה, גם בכלל ההוצאה וגם בגירעון תקבל החלטות שלא יפרצו את המסגרות הפיסקליות, לא נגיע לסיטואציה הזאת.

<היו"ר משה גפני:>
תודה רבה.

<אורלי לוי אבקסיס (ישראל ביתנו):>
זה לא כתוב כאן.

<היו"ר משה גפני:>
לא חשוב. סיימנו את הדיון. 

<אורלי לוי אבקסיס (ישראל ביתנו):>
שי, אתה פשוט לא מודע להשלכות. הנה, עכשיו הם מבינים מה ההשלכות של החוק.

<היו"ר משה גפני:>
יש לכם זמן עד 14:30 לחזור בכם מהחוק הזה. אם לא, נצביע בעד ולה' הישועה, כך אומרים אצלנו.

<מיקי רוזנטל (המחנה הציוני):>
במקרה הזה גם הוא לא יכול לעזור.

<היו"ר משה גפני:>
אני עובר לתקנות ההסדרים במשק המדינה (ארנונה כללית ברשויות המקומיות).

<אורלי לוי אבקסיס (ישראל ביתנו):>
מה עם כל ההסתייגויות? הכנסת אותן?

<היו"ר משה גפני:>
לא. ראיתי שיש הסתייגויות כתובות אבל חבל שנקרא אותן פעמיים. בשעה 14:30 נצביע ואז תקריאי ותגידי.

<הישיבה ננעלה בשעה 13:55.>

